Fargʻona neftni qayta ishlash zavodini toʻgʻridan-toʻgʻri xorijiy investitsiyalarni jalb qilgan holda modernizatsiya qilish chora-tadbirlari toʻgʻrisida
(resolution, 2021-01-27)

“Fargʻona neftni qayta ishlash zavodi” MChJ (keyingi oʻrinlarda — FNQIZ) modernizatsiya qilish va ishlab chiqarish quvvatlaridan toʻliq foydalanish, ilgʻor texnologiyalarni joriy etish hisobiga neft-gaz tarmogʻining barqaror rivojlanishini taʼminlash, ishlab chiqarish va eksport salohiyatini oshirish uchun toʻgʻridan-toʻgʻri xorijiy investitsiyalarni jalb qilish maqsadida: 1. Oʻzbekiston Respublikasi Davlat aktivlarini boshqarish agentligi (keyingi oʻrinlarda — Agentlik), Investitsiyalar va tashqi savdo vazirligi, Energetika vazirligi, Moliya vazirligi, Iqtisodiyot va sanoat vazirligi va “Oʻzbekneftgaz” AJning FNQIZ ustav kapitalidagi “Oʻzneftmahsulot” AJning 100 foiz ulushini “Oʻzneftmahsulot” AJ va “Oʻzbekneftgaz” AJ ustav kapitalidagi davlat ulushini tegishli ravishda ushbu beriladigan ulushning balans qiymati summasiga kamaytirish hisobiga Agentlikka berish toʻgʻrisidagi takliflariga rozilik berilsin. 2. Quyidagilar: Agentlik, Oʻzbekiston Respublikasi Investitsiyalar va tashqi savdo vazirligi, Energetika vazirligi va “Oʻzbekneftgaz” AJ tomonidan “RT Trans Asia Resources” (Indoneziya) xorijiy kompaniyasi bilan (keyingi oʻrinlarda — investor) Fargʻona neftni qayta ishlash zavodini modernizatsiya qilish va toʻliq quvvat bilan ishlashini taʼminlash boʻyicha investitsiya loyihasini (keyingi oʻrinlarda — loyiha) toʻgʻridan-toʻgʻri xorijiy investitsiyalarni jalb etish orqali amalga oshirish toʻgʻrisida kelishuvga erishilgani; investor FNQIZga egalik qilish, uni modernizatsiya qilish va uning ishlab chiqarish quvvatlari toʻliq ishlashini taʼminlagan holda keyinchalik foydalanish uchun yetakchi xalqaro kompaniyalardan iborat boʻlgan konsorsium tashkil etishni rejalashtirgani maʼlumot uchun qabul qilinsin. 3. Oʻzbekiston Respublikasi Vazirlar Mahkamasi Agentlik, Investitsiyalar va tashqi savdo vazirligi, Moliya vazirligi, Energetika vazirligi, Adliya vazirligi bilan birgalikda ikki hafta muddatda FNQIZ ustav kapitalidagi davlat ulushini investorga sotish boʻyicha asosiy shartlarni (keyingi oʻrinlarda — asosiy shartlar), investorning loyihani amalga oshirish, shu jumladan tashqi moliyalashtirishni jalb etish boʻyicha majburiyatlari va masʼuliyatini belgilashni koʻzda tutgan holda tasdiqlasin. Agentlik FNQIZ ustav kapitalidagi 100 foiz ulushni sotish boʻyicha kelishuvning dastlabki sotib olish toʻlovi 16 000 000 (oʻn olti million) AQSh dollari miqdorida nazarda tutilgan Oʻzbekiston Respublikasi Vazirlar Mahkamasi tomonidan tasdiqlangan asosiy shartlarga muvofiq investor bilan tuzilishini taʼminlasin. 4. Belgilab qoʻyilsinki: investor FNQIZga egalik qilish huquqini olgandan soʻng oʻn toʻrt oy davomida xoʻjalik yurituvchi subyektlarning bank hisobvaraqlaridan pul mablagʻlarini hisobdan chiqarish toʻgʻrisidagi qonun hujjatlarining talablari FNQIZni investorga sotishgacha boʻlgan davrda Oʻzbekiston Respublikasi Davlat budjeti va davlat maqsadli jamgʻarmalari oldida FNQIZ qarzdorligi mavjudligi munosabati bilan uning bank hisobvaraqlariga qoʻyiladigan talablarni qanoatlantirish uchun FNQIZ bank hisobvaraqlariga joriy etilmaydi; FNQIZga qoʻllaniladigan imtiyozlar, yengilliklar va subsidiyalar, ushbu qaror qabul qilingan sanaga qadar FNQIZga taqdim etilgan barcha litsenziyalar va boshqa ruxsat beruvchi hujjatlar ularning amal qilish muddati tugagunga qadar oʻz taʼsir kuchini saqlab qoladi. 5. 2021-yil 1-aprelga qadar FNQIZ tomonidan oʻz ehtiyojlari uchun belgilangan tartibda shakllantiriladigan roʻyxatlar boʻyicha chetdan olib kelinadigan, Oʻzbekiston Respublikasida ishlab chiqarilmaydigan uskuna, texnika, mashina va mexanizmlar, butlovchi buyumlar va uzellar, ehtiyot qismlar, qurilish materiallari, asboblar, texnologik jihozlar, priborlar, dasturiy taʼminot, texnik hujjatlar va sarf materiallari bojxona toʻlovlaridan (qoʻshilgan qiymat soligʻi va bojxona yigʻimlaridan tashqari) ozod etilsin. 6. Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi FNQIZ va investor buyurtmanomalariga koʻra pudratchi va subpudratchi tashkilotlarga loyihani amalga oshirish doirasida radioelektron vositalar va yuqori chastotali qurilmalardan foydalanishga belgilangan tartibda ruxsat bersin. 7. Oʻzbekiston Respublikasi Tashqi ishlar vazirligi FNQIZ va investor buyurtmanomalariga koʻra loyihani amalga oshirishga jalb qilinadigan xorijiy mutaxassislar hamda ularning oila aʼzolariga kirish vizalarini belgilangan tartibda rasmiylashtirilishini taʼminlasin. 8. Oʻzbekiston Respublikasi Ichki ishlar vazirligi FNQIZ buyurtmanomalariga koʻra loyihani amalga oshirishda ishtirok etadigan xorijiy mutaxassislar hamda ularning oila aʼzolariga kirish vizalari berilishi va muddati uzaytirilishini, shuningdek, ularning vaqtincha turgan joyi boʻyicha roʻyxatga olinishi hamda muddati uzaytirilishini belgilangan tartibda taʼminlasin. 9. Oʻzbekiston Respublikasi Bandlik va mehnat munosabatlari vazirligi FNQIZ buyurtmanomalari boʻyicha loyihani amalga oshirishda ishtirok etish uchun xorijiy mutaxassislarni Oʻzbekiston Respublikasiga jalb etishga ruxsatnomalar berilishini (uzaytirilishini), shuningdek, ushbu xorijiy fuqarolarga Oʻzbekiston Respublikasi hududida mehnat faoliyatini amalga oshirish huquqiga tasdiqnomalar berilishini (uzaytirilishini) belgilangan tartibda taʼminlasin. 10. Mazkur qarorning ijrosini nazorat qilish Oʻzbekiston Respublikasining Bosh vaziri A.N. Aripov zimmasiga yuklansin.